Mistennija għal Diċembru t-tilqima li riċerkaturi tal-Università ta' Oxford qed jaħdmu fuqha għall-kumpanija farmaċewtika ġganteska AstraZeneca. L-aħħar provi fuq anzjani 'l fuq minn sebgħin sena kienu suċċess. It-tim ta' riċerkaturi fl-Università ta' Oxford li qed jaħdmu fuq it-tilqima kontra l-Covid għall-AstraZeneca qalu li l-provi qed ikomplu juru sinjali promettenti li din hija effettiva. L-aħħar provi saru fuq grupp ta' anzjani bejn is-sittin u s-sebgħin sena u r-riżultati kienu tajba. Il-professur Pollard mill-Università ta' Oxford qal li huma mhux qegħdin f'kompetizzjoni ma' tilqimiet oħra li qed jiġu żviluppati għaliex hemm bżonn kull tilqima li tista' tkun manifatturata biex il-virus jingħeleb. Minbarra din mill-Università ta' Oxford, hemm tliet tilqimiet oħra li qed jiġu proċessati u għandhom riżultati tajba – mill-Pfizer, it-tilqima Sputnik tar-Russja u mill-kumpanija farmaċewtika Moderna. Ma' dawn anke t-tilqima tal-BioNTech ukoll tinsab fi stadju avvanzat. Sadattant, xjentisti li qed jagħtu pariri lill-gvern Ingliż qalu li n-nies m'għandiex tinġabar għand xulxin għall-festini tal-Milied għax dan huwa l-ikbar riskju għat-tixrid tal-COVID-19. Fuq in-naħa l-oħra tal-Atlantiku, l-Istati Uniti rreġistrat s'issa iktar minn 250,000 mewta kawża tal-coronavirus u tibqa' l-iktar pajjiż b'rata mgħaġġla ta' infezzjonijiet u mwiet.